बरिस्टर खोआना ते सखल्ला हा पर बरिस्टरी करना बड़ा औखा। कनून ते पढ़ी लेआ पर बकीली करने दा ढंग नईं आया। कनून पढ़दे होई कईं घर्म-सिध्दान्त बी पढ़े, ओ मनै गी चंगे बी लग्गे, पर इस पेशे च उन्दे पर अमल कियां कीता जाई सकदा ऐ, ए गल्ला समझा नईं आई। “जे किश तुंदा अपना ए उसी इस चाली बरतो-बरताओ जे दूएं दी मालकी पर बुरा असर नईं पव-ए ते धर्म-बचन ऐ, पर बकीली करदे होई अपने मुवक्कल दे मामले च ओदा मेल कियां होऐ, ए गल्ल समझा नईं आई। जिनें मकदमें च, इनें धार्मक गल्लें पर अमल होआ हा, उनेईं पढ़ेआ, पर गल्ल पूरी समझा नईं आई। दूए हिन्दोस्तानी कनूनें दा, मेरे पढ़े दे कनूनें च कोई जिकर गै नईं हा। हिन्दू शास्त्र ते इस्लामी कनून के होंदे न एदा पता नईं हा। अर्जी दावा बनाने दी जाच बी नईं ही औन्दी। इनें गल्लें करी मेरी घबराहट बदन लगी। में फिरोजशाह महता दा नां सुनेदा हा। ओ(अ) दालतें च शेरें आंगू गर्जदे हे। बलैत जाइयै उनें ए पढ़ाई कियां कीती होग। उन्दे जिन्नी हुश्यारी ते इस जीवनै च आई नईं सकदी। मिगी ए बी शक होन लगा जे बकील बनियै अपना निर्बाह करने जोग समर्थ मेरे च बी कद औग?